Vliegongeluk: Leë kiste en sakkies grond vir families van slagoffersFamilielede tydens die massabegrafnis in Addis Ababa, Ethiopië (Foto: AP Photo/Mulugeta Ayene) ŉ Massabegrafnis is Sondag in Addis Ababa in Ethiopië gehou vir die 157 slagoffers van ŉ vliegtuigongeluk van Ethiopia Airlines. Die diens volg een dag ná beamptes sakkies grond aan familielede van die slagoffers oorhandig het in plaas van die oorskot van hul geliefdes, omdat die identifikasieproses na verwagting lank sal duur. Daar was ook 17 leë doodskiste waaroor die nasionale vlag gedrapeer is. Familielede het bevestig hulle het ŉ 1 kg-sakkie grond, wat by die ongelukstoneel versamel is, ontvang. Die slagoffers van Ethiopia Airlines Vlug 302 kom van 35 lande en sluit talle humanitêre werkers in wat na Nairobi op pad was. Franse ondersoekbeamptes het Saterdagaand gesê hulle het suksesvol die inligting afgelaai van die kajuit se stemopnemer en die data direk na die Ethiopiese ondersoekspan gestuur sonder om na die klanklêer te luister. Hulle werk Sondag aan die vlugopnemer se data, maar geen bykomende inligting is bekend gemaak nie. Die relatief nuwe Boeing 737 Max 8 van Ethiopian Airlines het op 10 Maart 2019 neergestort kort ná dit opgestyg het. Al 157 persone aan boord is dood.